SAUK in arbeidshof oor skorsing van joernalisteThandeka Gqubule, Foeta Krige en Suna Venter stap na die konstitusionele hof (1 Julie 2016) Foto: @SolidariDirk/Twitter Die vakbond Solidariteit sal Donderdag ’n dringende interdik teen die SAUK in die arbeidshof aanvra om die skorsing van verskeie SAUK-joernaliste te laat ophef, hangende die beregting van die wettigheid van die uitsaaier se sensuur-instruksies deur die konstitusionele hof. Dr. Dirk Hermann, bestuurshoof van Solidariteit, het Maandag gesê dié stap volg nadat die SAUK steeds versuim om die klagte teen die joernaliste weens hul weiering om sensuur toe te pas, terug te trek. Die SAUK het onlangs ook in ŉ brief aan die geskorste joernaliste hulle daarvan beskuldig dat hulle glo “verdere wandade gepleeg het” deur die media oor hul skorsings in te lig en dat hulle weier om aan die SAUK se instruksies te voldoen. Hermann meen dit kom neer op onbillike arbeidspraktyk om werknemers te skors of te dissiplineer omdat hulle hulself van ŉ onwettige instruksie gedistansieer het. “Ons glo daarom dat die betrokke individue ŉ baie sterk saak teen die SAUK het juis vanwee die feit dat die klagte wat hul werkgewer teen hulle ingestel het nie met die Grondwet strook nie,” het Hermann gesê. Die hofverrigtinge sal na verwagting om 10:00 in Braamfontein begin.